قال الله سبحانه و تعالى في كتابه العزيز ” يا أيها الذين آمنوا اذا جائكم فاسق بنبإ فتبينوا أن تصيبو قوما بجهالة فتصبحو على ما فعلتم نادمين”صدق الله العظيم البارح تفرجت فالفيديو ديال القايد لي صوروه بالشورط وسط بيت النعاس ديال واحد السيدة مزوجة ! جالس فوق الضص و المرا شادة الكاميرا و كاتصور راجلها كايستنطق فالقايد. القصة حسب داك السيد لي كايقدم البرنامج و العهدة عليه هي قالك آ سيدي دوك الناس بناو شي بيت فالسطح جا القايد طلب منهم رشوة مهم تطورات القضية و دخلات مرات السيد على الخط و القايد بان ليه البلان فيها و بغا يكركسها ! دابا كيفاش حتى بان ليه البلان ؟ و واش هاد السيدة كان عندها دخل فهاد القصة ؟ وواش هاد القصة كاملة ماشي ابتزاز متبادل ! هو ابتزهم على الفلوس و هوما بغاو يلويو ليه دراعو طمعوه و تحلونات عليه المرا حتى جابتو عندها للدار باش يصورو ليه فيديو و يصيدوه؟ كاع الاحتمالات كاتبقا مطروحة و هادي خدمة البوليس طبعا باش يعرفو شكون الظالم و شكون المظلوم ... بعيدا عن حيثيات الموضوع ! أنا ماكانعرفش القايد،ماشي خويا و لكن شوهوه مسكين، و ماعرفتش سميتو و لكن غانختار ليه سمية و غانسميه “حكيم” حيت التقريدة لي كان داير فبيت النعاس و الهدوء لي كان كايجاوب بيه و الديبلوماسية باش كان كايحاول يسل راسو كلها حركات تنم عن الحكمة التي جبل عليها هذا الانسان، “حكيم” واخا كان فموقف محرج و عارف راسو كايتصور بالكرصون و عارف بلي داك الفيديو قادر يخرج ليه على خدمتو و على حياتو الشخصية و لكن كيما شفنا “حكيم” بين واحد الاتزان و واحد الرقي في التعامل ديال رجال السلطة الأفذاذ ! كان بإمكانو طبعا يعطيها للبكا و النحيط و يبدا يطلب و يعورط فالمرا و راجلها “ها العار هااا العار سمحو ليا ” و يعاود داك الديسك ديال راني مولا وليدات و يحاول يتلاح على الرجلين يبوسهم و يمسح خنونتو و يعاود يتلاح على الراجل يعنقو و يبوسو و لكن لا ! “حكيم” أبان عن حكمة كبيرة في التعامل و واخا كانت واصلة فيه للعظم خلا ديك الهيبة ديال رجل السلطة محفوظة، و فضل الديبلوماسية و الحوار على البكا و التخنان ... مادارش داك وجه الكلب المسلوخ لي كايديروه المغاربة فاش كايحصلو فشي مونتيف و كايبقاو ” وا و الله مانا آ خويا ” ” سمح ليا مانعاودش” “الشيطان الله ينعلو و يخزيه” ، “حكيم” كان بإمكانو يلصق الفيلم كامل فالشيطان فحال بزاف ديال الناس و لكن لا، السيد تحمل المسؤولية كاملة و أبان بالإضافة على مستوى كبير من المسؤولية لي مايمكن تكون غي عند الرجال العظماء! و علاش غانمشيو بعيد، انسانيا حكيم كايبقا انسان، رجل،عندو تاهوا نزوات و غرائز و أحلام و الفونطازمات ... حكيم حتى هوا كان طفل فحالنا واحد النهار لعب الكورة و حابا فالزنقة و كان مراهق فحالنا كايبغي ديك البوكوصة ديال القسم و طامع يتزوج بيها ،علاش كانجردوه من الانسانية ديالو فاش كانهضرو عليه و كانشوفو “القايد” و كاننساو أنه كيما راه قايد كان يمكن يكون معلم و لا صباغ و لكن حيت كان عندو طموح كبير وصل لهاد المنصب وطبعا باش تكون قايد فالمغرب راه ماشي ساهلة، دوز النهار كامل و نتا مضارب مع الخضارة لي دايرين الفوضى لي حيدتي ليه الميزان يلصق فيك و يبدا يشرط فلحمو و لا يجيب ليطرو د ليصانص و يتهدد عليك يحرق راسو و صحاب البناء العشوائي لي كايهزو ليك تصاور سيدنا و يعلقو ليه الراية فباب البراكة باش زعما يقولوليك وا هانتا ريب البراكة دابا و طيح تصويرة سيدنا لا كنتي راجل... في واحد الحركات طفولية ! بلا مشاكل المواطنين لي ماكاتساليش ها لي ساكن فوجدة و باغي شهادة السكنى فتمارة ... ها لي جاي للمقاطعة يتشكى من جارو لي كايجيب صاحبتو، و وسط هاذ الضغط من السلطة المركزية و ضغط المواطنين كانطالبو من هاد القايد يكون مثالي، يتجرد من إنسانيتو و يتحول لنبي الله “يوسف” لي راودته امرأة العزيز عن نفسها فرفض ! مايمكنش ...حيت بعيدا عن حكيم القائد بالدائرة الثانية يقبع حكيم الإنسان ... حكيم الطفل... حكيم الرجل لي فحال كاع الرجال العظماء من القايد سي عيسى بنعمر لي دفن خربوشة و بنا عليها حيط حتى لبيل كلينتون حتى لبيرلسكوني حتى لدومينيك ستروس كان ... عظماء صنعو التاريخ و لكن الطرف ولد الحرام خلاهم يحيدو الفيستات و يتحزمو بالكرافاطات و يقولو جمافو على المنصب ...”غا ليلة معاك آ زوبيدة و لا بغات الموت تجي غا تجي” ! غا هو حكيم مسيكين جاتو لاراف بلاصة الموت... 
دفاعا عن القايد لي شدوه مع مرت الراجل :رجل عظيم أبان عن حكمة و حنكة كبيرة في التعامل مع المواقف الصعبة وحفظ للمنصب هيبته